《西湖图》
明代·张弼

大言杭州西湖天下无，东坡到处皆西湖。触目会心不在远，谁能肖此西湖图。

我从图中卧游去，涌金门外云模糊。山如游龙水如练，桥如影月舟如凫。

孤山深处访和靖，昔日梅花知有无。青草离离岳有冢，采芳具拜奠金壶。

安得利□捻奸孽，聊触忿气歌呜呜。异时尘土俱扫尽，乾坤清气属老夫。

君不见北京西湖更清妙，歌舞浮尘飞不到。我曾几度水云乡，醉眼看天发长啸。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。